ଆଠଗଡ଼ ୦୩/୦୯ଃ ବାସି ଖାଦ୍ୟ ଖାଇ ଚାଲିଗଲା ୨ ଜୀବନ। ଗୋଟିଏ ପରିବାରର ପୁଅ, ଝିଅଙ୍କ ଜୀବନ ଚାଲି ଯାଇଥିବା ବେଳେ ବାପା-ମା ଅସୁସ୍ଥ ହୋଇ କଟକ ବଡ଼ ଡାକ୍ତରଖାନାରେ ଭର୍ତ୍ତି ହୋଇଛନ୍ତି। କଟକ ଜିଲ୍ଲା ବଡ଼ମ୍ବା ବ୍ଲକ୍ ଅନ୍ତର୍ଗତ ବୀରବରପୁର ଗାଁରେ ଏହି ଅଭାବନୀୟ ଘଟଣା ଘଟିଛି। ବିଷାକ୍ତ ଖାଦ୍ୟ ଖାଇ ଗୋଟିଏ ପରିବାରର ୪ ଜଣ ଅସୁସ୍ଥ ହୋଇଥିଲେ। ଏଥିରେ ପୁଅ ଓ ଝିଅଙ୍କ ମୃତ୍ୟୁ ହୋଇଛି।
ଖବର ଅନୁସାରେ, ଗୁରୁବାର ରାତିରେ ଗୋବିନ୍ଦ ପାତ୍ରଙ୍କ ପରିବାର ଏକା ସଙ୍ଗେ ଅସୁସ୍ଥ ହୋଇପଡ଼ିଥିଲେ। ରାତିରେ କିଛି ଖାଇବା ପରେ ଗୋବିନ୍ଦ, ତାଙ୍କ ସ୍ତ୍ରୀ ଓ ସେମାନଙ୍କ ପୁଅ ଓ ଝିଅ ଅସୁସ୍ଥ ଅନୁଭବ କରିଥିଲେ। ସମସ୍ତଙ୍କୁ ମାଣିଆବନ୍ଧ ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ରରେ ଭର୍ତ୍ତି କରାଯାଇଥିଲା। ସେଠାରେ ସେମାନଙ୍କର ଅବସ୍ଥା ଗୁରୁତର ହେବାରୁ କଟକ ବଡ଼ ଡାକ୍ତରଖାନାକୁ ସ୍ଥାନାନ୍ତର କରାଯାଇଥିଲା।
ତେବେ ଚିକିତ୍ସାଧୀନ ଅବସ୍ଥାରେ ପୁଅ ଓ ଝିଅଙ୍କର ମୃତ୍ୟୁ ହୋଇଥିଲା। ଗୋବିନ୍ଦ ଓ ତାଙ୍କ ଏବେ ପତ୍ନୀ ଚିକିତ୍ସାଧୀନ ଅଛନ୍ତି। ସମସ୍ତେ ଚାଟ୍ ଖାଇଥିଲେ ବୋଲି ପଡ଼ୋଶୀ କହିଛନ୍ତି। ଖାଦ୍ୟ ବିଷାକ୍ତ ହୋଇଯିବାରୁ ଏଭଳି ଅଭାବନୀୟ ଘଟଣା ଘଟିଥିବା ଅନୁମାନ କରାଯାଉଛି।ବାସି ଖାଦ୍ୟ ଯୋଗୁ ଏପରି ହୋଇଛି ନା ଅନ୍ୟ କିଛି ଆଉ କିଛି ଖାଇଥିଲେ ସେ ସମ୍ପର୍କରେ ଏବେ ଯାଏ ସ୍ପଷ୍ଟ ହୋଇନି।
